ดอลล์แข็งค่าฉุดราคาทองคำปิดลบ
สัญญาทองคำตลาดนิวยอร์กปิดลบเมื่อคืนนี้ (11 ม.ค.) ซึ่งเป็นการปรับตัวลงติดต่อกัน 2 วันทำการ เพราะได้รับแรงกดดันจากการแข็งค่าของสกุลเงินดอลลาร์ นอกจากนี้ การที่ตลาดหุ้นนิวยอร์กฟื้นตัวขึ้นและข้อมูลแรงงานที่แข็งแกร่งของสหรัฐ ยังส่งผลให้นักลงทุนลดการถือครองทองคำซึ่งเป็นสินทรัพย์ที่ปลอดภัย 
12 ม.ค. 2559

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนก.พ.ร่วงลง 1.7 ดอลลาร์ หรือ 0.15% ปิด (11 ม.ค.) ที่ระดับ 1,096.20 ดอลลาร์/ออนซ์, สัญญาโลหะเงินส่งมอบเดือนมี.ค.ลดลง 5.2 เซนต์ หรือ 0.37% ปิดที่ 13.866 ดอลลาร์/ออนซ์, สัญญาพลาตินัมส่งมอบเดือนเม.ย.ร่วงลง 32.4 ดอลลาร์ หรือ 3.69% ปิดที่ 846.30 ดอลลาร์/ออนซ์ และสัญญาพัลลาเดียมส่งมอบเดือนมี.ค.ดิ่งลง 19.30 ดอลลาร์ หรือ 3.9% ปิดที่ 474.30 ดอลลาร์/ออนซ์
สัญญาทองคำได้รับแรงกดดันจากสกุลเงินดอลลาร์สหรัฐที่แข็งค่าขึ้น โดยการแข็งค่าของดอลลาร์จะส่งผลให้สัญญาทองคำซึ่งซื้อขายในรูปสกุลเงินดอลลาร์นั้น มีราคาแพงขึ้นและไม่น่าดึงดูดใจ นอกจากนี้ นักลงทุนยังลดการถือครองทองคำซึ่งเป็นสินทรัพย์ที่ปลอดภัย หลังตลาดหุ้นสหรัฐดีดตัวขึ้น และมีข้อมูลบ่งชี้ถึงความแข็งแกร่งของตลาดแรงงานในสหรัฐ โดยดัชนีบ่งชี้ตลาดการจ้างงานในสหรัฐซึ่งได้รับการสำรวจโดย Conference Board นั้น พุ่งขึ้นอย่างมากในเดือนที่แล้ว เพราะได้แรงหนุนจากการทะยานขึ้นของการจ้างงานชั่วคราวในช่วงวันหยุดเทศกาลคริสตมาสและปีใหม่
ทั้งนี้ ดัชนีการจ้างงานของ Conference Board ดีดตัวขึ้น 0.8% ในเดือนธ.ค.เมื่อเทียบรายเดือน สู่ระดับ 129.33 และหากเมื่อเทียบรายปี ดัชนีการจ้างงานพุ่งขึ้น 2.6% ข้อมูลดังกล่าวสอดคล้องกับรายงานของกระทรวงแรงงานสหรัฐที่เปิดเผยเมื่อวันศุกร์ว่า ตัวเลขการจ้างงานนอกภาคเกษตรเดือนธ.ค.พุ่งขึ้น 292,000 ตำแหน่งในเดือนธ.ค. จากระดับ 252,000 ตำแหน่งในเดือนพ.ย.